Broj: 711-I-1369-P-47/18-02-8

Zagreb, 12. listopada 2018. g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **povodom neanonimne prijave sukoba interesa protiv dužnosnice Nade Murganić, ministrice za demografiju, obitelj, mlade i socijalnu politiku,** na 24. sjednici, održanoj 12. listopada 2018. g., donosi sljedeću

**ODLUKU**

**Postupak protiv dužnosnice Nade Murganić, ministrice za demografiju, obitelj, mlade i socijalnu politiku, neće se pokrenuti, s obzirom da sadržaj podnesene prijave ne upućuje da je došlo do moguće povrede odredbi ZSSI-a ili načela djelovanja.**

Obrazloženje

Protiv dužnosnice Nade Murganić podnesena je 6. veljače 2018. g. neanonimna prijava mogućeg sukoba interesa, koja je u ulaznoj pošti Povjerenstva zaprimljena pod brojem 711-U-482-P-47/18-01-5, povodom koje se vodi predmet broj P-47/18. Dužnosnicu se prijavljuje za više kaznenih djela i prijavitelj navodi da je protiv dužnosnice podneseno više kaznenih prijava kao i da su podnesci s time u vezi dostavljeni i Hrvatskom saboru, Ustavnom sudu Republike Hrvatske, Pučkom pravobranitelju i Ministarstvu uprave.

Člankom 3. stavkom 1. podstavkom 3. ZSSI-a propisano je da su ministri u Vladi Republike Hrvatske dužnosnici, stoga je Nada Muganić, povodom obnašanja dužnosti ministrice za demografiju, obitelj, mlade i socijalnu politiku, obvezna postupati sukladno odredbama ZSSI-a.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka Povjerenstvo donosi pisanu odluku.

Povjerenstvo je radi provjere vjerodostojnosti i osnovanosti navoda iz podnesene prijave te stjecanja vlastitih saznanja o tome postoje li okolnosti koje ukazuju na moguću povredu odredbi ZSSI-a podnositelja prijave dana 20. travnja 2018.g. izvijestilo kako iz navoda same prijave ne proizlazi eventualna povreda odredaba ZSSI-a te je od podnositelja prijave zatražilo dodatne podatke ili dokumentaciju koja bi upućivala na povredu odredaba ZSSI-a. Međutim, na navedeni zahtjev Povjerenstva podnositelj prijave nije odgovorio niti dostavio dodatne podatke ili dokumentaciju.

Slijedom navedenog Povjerenstvo je donijelo odluku kao što je to navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Dužnosnica Nada Murganić, elektronička dostava
2. Podnositelju prijave, putem e-maila
3. Objava na internetskoj stranici Povjerenstva
4. Pismohrana